Il-Ġermanja se tibda n-negozjati biex tixtri l-vaċċin Russu, Sputnik V, iżda Malta qed tisħaq fuq il-mekkaniżmu tax-xiri konġunt tal-vaċċin, kif sar għax-xiri ta' vaċċin ta' ditti oħra. Irrapporta dan is-sit awtorevoli Politico fejn qal kif dan jikkonferma rapport tar-Reuters. Intqal kif Jens Spahn, Ministru Federali għas-Saħħa tal-Ġermanja, qal kif tkellem mal-Ministri għas-Saħħa l-Erbgħa dwar dawn il-pjanijiet. Spahn ħabbar dan kollu permezz ta' konferenza virtwali bejn il-Ministri għas-Saħħa fl-Unjoni Ewropea fejn semma iċ-ċifra ta' xiri ta' żewġ miljun u nofs doża tal-vaċċin. Politico rrapporta li d-Deputat Prim Ministru u Ministru għas-Saħħa Malti, Chris Fearne, aċċenna fuq ix-xiri konġunt tal-vaċċin mill-istati membri fejn tenna l-appell biex tkun il-Kummissjoni li tmexxi n-negozjati biex tixtri d-dożi tal-vaċċin Russu Sputnik V.